2016. gada 14. jūnijā Noteikumi Nr. 362

Rīgā (prot. Nr. 29 42. §)

### Noteikumi par valsts nodevu par apvienošanās izvērtēšanu

Izdoti saskaņā ar

Konkurences likuma

15. panta sesto daļu

1. Noteikumi nosaka kārtību, kādā maksājama valsts nodeva par apvienošanās izvērtēšanu (turpmāk – valsts nodeva), valsts nodevas apmēru, kā arī gadījumus, kad valsts nodeva netiek atmaksāta.

2. Valsts nodevu par apvienošanās izvērtēšanu apvienošanās dalībnieks maksā šādā apmērā:

2.1. ja iesniegts saīsināts ziņojums par apvienošanos, – 2000 *euro*;

2.2. ja pēc Konkurences padomes pieprasījuma vai pēc apvienošanās dalībnieku iniciatīvas iesniegts ziņojums par apvienošanos, kas neatbilst Konkurences likuma 15. panta otrajā daļā noteiktajiem ziņojuma par apvienošanos iesniegšanas nosacījumiem, – 2000 *euro*;

2.3. ja apvienošanās dalībnieku kopējais apgrozījums iepriekšējā pārskata (finanšu) gadā Latvijas teritorijā ir 30 miljoni *euro* vai vairāk, bet mazāks par 80 miljoniem *euro*, – 4000 *euro*;

2.4. ja apvienošanās dalībnieku kopējais apgrozījums iepriekšējā pārskata (finanšu) gadā Latvijas teritorijā ir 80 miljoni *euro* vai vairāk, – 8000 *euro.*

3. Valsts nodevu maksā valsts pamatbudžeta ieņēmumu kontā pirms apvienošanās ziņojuma iesniegšanas vai, ja apvienošanās izvērtēta bez iesniegta apvienošanās ziņojuma, 10 dienu laikā pēc tam, kad saņemts Konkurences padomes lēmums par apvienošanos, – ar tāda maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē.

4. Apvienošanās dalībnieks, iesniedzot Konkurences padomē apvieno­šanās ziņojumu, norāda šādu valsts nodevas samaksu apliecinošu informāciju:

4.1. juridiskās personas nosaukums vai fiziskās personas vārds un uzvārds;

4.2. nodokļu maksātāja reģistrācijas kods vai personas kods;

4.3. valsts nodevas maksājuma datums un maksājuma references (darījuma reģistrācijas) numurs.

5. Ja iesniegto apvienošanās ziņojumu atsauc, samaksāto valsts nodevu neatmaksā. Ja iesniegtais apvienošanās ziņojums neatbilst normatīvajos aktos noteiktajām prasībām un neatbilstība netiek novērsta viena mēneša laikā no dienas, kad ziņojuma iesniedzējs ticis informēts par apvienošanās ziņojuma neatbilstību normatīvajos aktos noteiktajām prasībām, apvienošanās ziņojumu uzskata par atsauktu.

6. Noteikumi stājas spēkā 2016. gada 15. jūnijā.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens